Тыгъэ къыхуащI
Московскэ областым къыбгъэдэкIыу Нал-шык тыгъэ къыхуащIащ сабий джэгупIэ зэраухуэн.
Мы Iуэхум унафэ тезыщIыхь Налшык къалэ администрацэм и унафэкIэ ар щагъэуващ «Стрелка» хьэблэм, Идар Темрыкъуэ и цIэр зезыхьэ уэрамым тет унэ №24-м.
Мыр фэтэр куэду зэхэт унэ нэхъ инхэм ящыщщ. ДжэгупIэм хеубыдэ сабий цIыкIухэм папщIэ пшахъуалъэ, джэгукIэ зэмылIэужьыгъуэ куэдым тещIыхьа Iэмэпсымэу пщIы бжыгъэхэр, топ джэгупIэхэр. Зи гугъу тщIы унэм къыбгъэдэт адрейхэри гулъытэншэ хъунукъым — лэжьыгъэхэм дунейр щIыIэ дыдэ хъуху пащэнущ: бжэIупэхэм телъ асфальтыр, бетон къэухьхэр яхъуэжынущ, щIыпIэр уэздыгъэхэмкIэ къагъэнэхунущ, пхъэнкIий зрадзэхэр зэрахъуэкIынущ, тетIысхьэпIэ дахэхэр ягъэувынущ.
«Стрелка»-м егъэщIылIа щIыпIэхэр удз гъэгъахэмкIэ, жыгыщIэхэмкIэ, щхъуантIагъэ зэмылIэужьыгъуэхэмкIэ ягъэдэхэнущ.
Шэрэдж Дисэ.
